CELEX: 32022R0342
Language: da
Date: 2021-12-21 00:00:00
Title: Kommissionens delegerede forordning (EU) 2022/342 af 21. december 2021 om supplerende regler til Europa-Parlamentets og Rådets forordning (EU) 2021/1153 for så vidt angår de specifikke udvælgelseskriterier og de nærmere detaljer for udvælgelsesprocessen for grænseoverskridende projekter inden for vedvarende energi

1.3.2022   
               
               
                  DA
               
               
                  Den Europæiske Unions Tidende
               
               
                  L 62/1
               
            
         KOMMISSIONENS DELEGEREDE FORORDNING (EU) 2022/342
         af 21. december 2021
         om supplerende regler til Europa-Parlamentets og Rådets forordning (EU) 2021/1153 for så vidt angår de specifikke udvælgelseskriterier og de nærmere detaljer for udvælgelsesprocessen for grænseoverskridende projekter inden for vedvarende energi
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/1153 af 7. juli 2021 om oprettelse af Connecting Europe-faciliteten og om ophævelse af forordning (EU) nr. 1316/2013 og (EU) nr. 283/2014 (1), særlig artikel 7, stk. 2, og
         ud fra følgende betragtninger:
         
                     (1)
                  
                  
                     Ved Europa-Parlamentets og Rådets direktiv (EU) 2018/2001 (2) er der indført et nyt bindende mål for vedvarende energi for Unionen for 2030. Anvendelsen af samarbejdsmekanismer fremmes ligeledes heri som effektive redskaber, der bidrager til at nå dette mål.
                  
               
                     (2)
                  
                  
                     Med forordning (EU) 2021/1153 udvides instrumentets anvendelsesområde ud over de transeuropæiske net til produktion af vedvarende, og der oprettes en ny kategori for projekter, der kan komme i betragtning til støtte inden for rammerne af Connecting Europe-faciliteten (CEF) — »grænseoverskridende projekter inden for vedvarende energi«.
                  
               
                     (3)
                  
                  
                     Grænseoverskridende projekter inden for vedvarende energi (»grænseoverskridende projekter vedrørende vedvarende energi«) bør sigte mod at muliggøre omkostningseffektiv udbredelse af vedvarende energi i Unionen, støtte opnåelsen af Unionens bindende mål for vedvarende energi i 2030 som omhandlet i direktiv (EU) 2018/2001 og bidrage til den strategiske udbredelse af innovative vedvarende energiteknologier. Projekterne bør også bidrage til dekarbonisering, virkeliggørelsen af det indre energimarked og forbedring af forsyningssikkerheden ved at fremme grænseoverskridende samarbejde mellem medlemsstaterne på området for planlægning, udvikling og omkostningseffektiv udnyttelse af vedvarende energikilder.
                  
               
                     (4)
                  
                  
                     For at være berettiget til finansiering bør grænseoverskridende projekter inden for vedvarende energi først optages på en liste over grænseoverskridende projekter vedrørende vedvarende energi. En officiel status af »grænseoverskridende projekt inden for vedvarende energi« kan give fordele som større synlighed, øget investorsikkerhed og stærkere støtte fra medlemsstaterne.
                  
               
                     (5)
                  
                  
                     En projektiværksætter, hvis projekt er blevet udvalgt til optagelse på listen over grænseoverskridende projekter inden for vedvarende energi, kan også ansøge om støtte i henhold til forordning (EU) 2021/1153 til undersøgelser eller bygge- og anlægsarbejder vedrørende det pågældende projekt.
                  
               
                     (6)
                  
                  
                     Målene, de generelle kriterier, der skal opfyldes, og de procedurer, der skal følges, for de grænseoverskridende projekter inden for vedvarende energi er fastsat i del IV i bilaget til forordning (EU) 2021/1153. Artikel 7 i nævnte forordning giver Kommissionen beføjelse til at vedtage en delegeret retsakt for at fastsætte de specifikke udvælgelseskriterier og de nærmere detaljer for udvælgelsesprocessen for de grænseoverskridende projekter, der skal optages på listen over grænseoverskridende projekter inden for vedvarende energi.
                  
               
                     (7)
                  
                  
                     Grænseoverskridende projekter vedrørende vedvarende energi bør oprettes med en samarbejdsmekanisme. Mekanismen kan antage en hvilken som helst af de former for samarbejdsaftale, der er omhandlet i artikel 8, 9, 11 og 13 i direktiv (EU) 2018/2001, og kan oprettes mellem to eller flere medlemsstater eller en eller flere medlemsstater og et eller flere tredjelande. For at dette kriterium kan opfyldes, er det vigtigt, at der er dokumentation for en vis grad af støtte fra de berørte medlemsstater og, hvis det er relevant, tredjelande. Derfor bør der fremlægges en skriftlig erklæring, hvori der udtrykkes et ønske om at støtte projektet gennem en samarbejdsaftale, der er bekræftet af en ansvarlig institution i alle deltagende medlemsstater og, hvis det er relevant, tredjelande. Der er ingen specifikke begrænsninger for erklæringens format.
                  
               
                     (8)
                  
                  
                     I henhold til artikel 11 i forordning (EU) 2021/1153 er retlige enheder, herunder joint ventures, der er etableret i en medlemsstat, berettigede til støtte fra programmet. Derfor kan de indgive en ansøgning oprettet gennem en samarbejdsaftale om et fælles projekt, herunder et projekt, der involverer et tredjeland, i henhold til artikel 9 og 11 i direktiv (EU) 2018/2001. I tilfælde af en fælles støtteordning i henhold til artikel 13 i direktiv (EU) 2018/2001 er det dog alene medlemsstater, der kan indgive en ansøgning. Hvis samarbejdsmekanismen har form af en enkeltstående statistisk overførsel i henhold til artikel 8 i direktiv (EU) 2018/2001, er der ikke knyttet yderligere investeringer til den, og derfor er støtte under CEF muligvis kun nødvendig til undersøgelser i henhold til artikel 7, stk. 3, i forordning (EU) 2021/1153.
                  
               
                     (9)
                  
                  
                     I henhold til punkt 2, litra b) og c), i del IV i bilaget til forordning (EU) 2021/1153 bør grænseoverskridende projekter udgøre en mere effektiv løsning på udbredelsen af vedvarende energi sammenlignet med projekter, der gennemføres af en af de deltagende medlemsstater alene. Ud over at blive oprettet ved hjælp af en samarbejdsmekanisme er det derfor også nødvendigt at påvise de socioøkonomiske nettofordele ved et projekt, for at det kan optages på listen over grænseoverskridende projekter inden for vedvarende energi.
                  
               
                     (10)
                  
                  
                     De socioøkonomiske nettofordele ved et grænseoverskridende projekt inden for vedvarende energi bør påvises ved hjælp af en cost-benefit-analyse, der omfatter alle elementerne i punkt 3 i del IV i bilaget til forordning (EU) 2021/1153, der udarbejdes af projektiværksætteren. Kommissionen vil sammen med denne delegerede retsakt offentliggøre en metode, der fastsætter, hvordan cost-benefit-analysen skal udføres, og hvordan Kommissionen bør vurdere, om projektet overholder de generelle kriterier (3).
                  
               
                     (11)
                  
                  
                     I del IV i bilaget til forordning (EU) 2021/1153 fastsættes de vigtigste trin i proceduren for udvælgelse af et projekt til optagelse på listen over grænseoverskridende projekter inden for vedvarende energi. Udvælgelsesproceduren omfatter: a) Kommissionens første evaluering af ansøgningerne om et grænseoverskridende projekt inden for vedvarende energi i overensstemmelse med de generelle kriterier, b) Kommissionens oprettelse af en gruppe for grænseoverskridende projekter inden for vedvarende energi med kompetence til at vedtage et udkast til listen og overvåge gennemførelsen af projekterne på listen med henblik på at bevare deres status, c) Gruppens enighed om udkastet til listen og d) Kommissionens vedtagelse af den endelige liste og revision af listen hvert andet år.
                  
               
                     (12)
                  
                  
                     Kommissionen bør i sin vedtagelse af den endelige liste over grænseoverskridende projekter inden for vedvarende energi stræbe efter at sikre en passende geografisk balance. Den kan også anvende regionale grupperinger til udvælgelsen af projekter under hensyntagen til, at ikke alle medlemsstater på nuværende tidspunkt er en del af en sådan gruppering, og at grænseoverskridende samarbejde om udbredelse af vedvarende energi også kan foregå mellem lande, der ikke deler en fysisk grænse.
                  
               
                     (13)
                  
                  
                     Grænseoverskridende projekter vedrørende vedvarende energi kan omfatte forskellige teknologier, der anses for støtteberettigede. For eksempel produktion af vedvarende energi fra onshore- og offshore-vindkraft, solenergi, bæredygtig biomasse, havenergi, geotermisk energi eller kombinationer heraf, deres nettilslutning og yderligere elementer såsom lagring eller konverteringsanlæg.
                  
               
                     (14)
                  
                  
                     For direkte at muliggøre opnåelsen af EU's 2030-mål om vedvarende energi bør de grænseoverskridende projekter altid omfatte et anlæg til produktion af vedvarende energi som en integreret del af projektet. Yderligere elementer af projektet, der indirekte gør det muligt at nå EU's 2030-mål om vedvarende energi og en omkostningseffektiv udnyttelse af vedvarende energi ved at bidrage til en effektiv integration af produktionen af vedvarende energi, kan være støtteberettigede, dog ikke som enkeltstående projekter, men som en integreret del af det grænseoverskridende projekt, som anvendes som supplement til produktion af vedvarende energi. Sådanne yderligere elementer kan være grænseoverskridende transmissionsnet, termisk lagring, batterilagring, lagring af trykluft og flydende luft, hydrostatisk energilagring og elektrolyse af vand kombineret med lagring af hydrogen. Støtteberettigede tiltag er ikke begrænset til elsektoren og kan omfatte andre energibærere og potentiel sektorsammenhæng f.eks. med opvarmning og afkøling, el til gas, oplagring og transport.
                  
               
                     (15)
                  
                  
                     Grænseoverskridende projekter vedrørende vedvarende energi indebærer ikke nødvendigvis en fysisk forbindelse mellem de samarbejdende medlemsstater. Disse projekter kan gennemføres på én involveret medlemsstats område, forudsat at de generelle kriterier i del IV i bilaget er opfyldt.
                  
               
                     (16)
                  
                  
                     Grænseoverskridende projekter inden for vedvarende energi bør overholde de gældende lovkrav om bæredygtighed, drivhusgasemissionsbesparelser samt princippet om ikke at gøre væsentlig skade i overensstemmelse med artikel 17 i Europa-Parlamentets og Rådets forordning (EU) 2020/852 (4).
                  
               
                     (17)
                  
                  
                     Forordning (EU) 2021/1153 giver CEF-programmet mulighed for at støtte undersøgelser for at bidrage til at udvikle og udpege grænseoverskridende projekter inden for vedvarende energi i henhold til artikel 7, stk. 3, i nævnte forordning. Disse undersøgelser har til formål at forberede samarbejdsmekanismer med henblik på planlægning og udbredelse af vedvarende energi og overvinde de indledende hindringer for at etablere et sådant samarbejde. Støtte til sådanne undersøgelser kan gå forud for et projekts optagelse på listen over grænseoverskridende projekter inden for vedvarende energi og kan også bruges til at forberede ansøgningen om optagelse på listen og/eller cost-benefit-analysen.
                  
               
                     (18)
                  
                  
                     Et projekt, der er tildelt støtte til en undersøgelse i henhold til artikel 7, stk. 3, bør ikke have nogen fordel i proceduren for at blive optaget på listen over grænseoverskridende projekter inden for vedvarende energi og/eller modtage CEF-midler til undersøgelser og bygge- og anlægsarbejder. Det at have draget fordel af en undersøgelse i henhold til artikel 7, stk. 3, indebærer heller ingen forpligtelse til hverken at ansøge om at blive optaget på listen over grænseoverskridende projekter inden for vedvarende energi eller at ansøge om CEF-finansiering til undersøgelser eller bygge- og anlægsarbejder.
                  
               
                     (19)
                  
                  
                     Da risici og rentabilitet for de berettigede projekter kan variere og også kan udvikle sig over tid, kan det være hensigtsmæssigt at give mulighed for, at en del af den tilgængelige tildeling til grænseoverskridende projekter vedrørende vedvarende energi ydes gennem bidrag til blandingsoperationer eller en blandingsfacilitet under InvestEU.
                  
               
                     (20)
                  
                  
                     Alle relevante bestemmelser i EU-lovgivningen, navnlig om bioenergis bæredygtighed, kapacitetstildeling ved grænserne, adskillelse, konkurrence og statsstøtte, biodiversitet og miljøbeskyttelse bør respekteres fuldt ud af de grænseoverskridende projekter vedrørende vedvarende energi.
                  
               
                     (21)
                  
                  
                     Alle projekter på listen over grænseoverskridende projekter vedrørende vedvarende energi bør gennemføres hurtigt samt overvåges og evalueres nøje og regelmæssigt, samtidig med at rapporteringskravene for projektiværksættere holdes på et minimum —
                  
               VEDTAGET DENNE FORORDNING:
         KAPITEL I
         
            ALMINDELIGE BESTEMMELSER
         
         
            Artikel 1
            Genstand
            Ved denne forordning fastsættes specifikke udvælgelseskriterier og de nærmere detaljer for udvælgelsesprocessen for grænseoverskridende projekter vedrørende vedvarende energi i henhold til artikel 7, stk. 2, i forordning (EU) 2021/1153.
         
         
            Artikel 2
            Definitioner
            I denne forordning forstås ved:
            
                        1)
                     
                     
                        »grænseoverskridende projekt vedrørende vedvarende energi« eller »projekt«: et grænseoverskridende projekt inden for vedvarende energi som defineret i forordning (EU) 2021/1153
                     
                  
                        2)
                     
                     
                        »vedvarende energi«: vedvarende energi som defineret i artikel 2, nr. 1), i direktiv (EU) 2018/2001
                     
                  
                        3)
                     
                     
                        »projektiværksætter«: en juridisk enhed, der udvikler et grænseoverskridende projekt inden for vedvarende energi, herunder en medlemsstat
                     
                  
                        4)
                     
                     
                        »ansøgning«: en ansøgning om at få et projekt udvalgt af Kommissionen som et grænseoverskridende projekt inden for vedvarende energi i henhold til forordning (EU) 2021/1153
                     
                  
                        5)
                     
                     
                        »samarbejdsmekanisme«: samarbejde mellem mindst to medlemsstater eller mellem mindst én medlemsstat og et tredjeland, som finder sted i overensstemmelse med artikel 8, 9, 11 og 13 i direktiv (EU) 2018/2001
                     
                  
                        6)
                     
                     
                        »samarbejdsaftale«: en formel aftale om oprettelse af en samarbejdsmekanisme
                     
                  
                        7)
                     
                     
                        »udkastet til listen«: listen over grænseoverskridende projekter vedrørende vedvarende energi som der er opnået enighed om i den gruppe, der er nævnt i punkt 4, litra b) i del IV i bilaget til forordning (EU) 2021/1153
                     
                  
                        8)
                     
                     
                        »den endelige liste«: den liste over grænseoverskridende projekter vedrørende vedvarende energi, som oprettes af Kommissionen i henhold til punkt 4, litra g) i del IV i bilaget til forordning (EU) 2021/1153
                     
                  
                        9)
                     
                     
                        »værtsmedlemsstat«: en medlemsstat, hvor anlægget til produktion af vedvarende energi fysisk er beliggende
                     
                  
                        10)
                     
                     
                        »erhvervende medlemsstat«: en medlemsstat, der yder et finansielt bidrag til investeringer i produktion af vedvarende energi i en anden medlemsstat.
                     
                  
                        11)
                     
                     
                        »deltagende medlemsstater«: omfatter både erhvervende medlemsstater og værtsmedlemsstater
                     
                  
                        12)
                     
                     
                        »lagring«: energilagring som defineret i artikel 2, nr. 59), i Europa-Parlamentets og Rådets direktiv (EU) 2019/944 (5).
                     
                  
         KAPITEL II
         
            SPECIFIKKE UDVÆLGELSESKRITERIER FOR GRÆNSEOVERSKRIDENDE PROJEKTER VEDRØRENDE VEDVARENDE ENERGI
         
         
            Artikel 3
            Støtteberettigede teknologier, komponenter og investeringer
            De følgende teknologier, komponenter og investeringer er støtteberettigede som del af de grænseoverskridende projekter vedrørende vedvarende energi:
            
                        a)
                     
                     
                        produktionsteknologier baseret på en af de vedvarende energikilder, som er opført i direktiv (EU) 2018/2001
                     
                  
                        b)
                     
                     
                        lagringsfaciliteter både på og uden for lokaliteten, forudsat at de udgør en integreret del af projektet, effektivt muliggør integration af og supplerer et anlæg til produktion af vedvarende energi
                     
                  
                        c)
                     
                     
                        ethvert system og enhver komponent, der integrerer informations- og kommunikationsteknologier, herunder for at forbedre forudsigeligheden af produktionen af vedvarende energi og alt udstyr eller anlæg, der er nødvendigt, for at investeringen kan fungere korrekt, herunder overvågnings- og kontrolsystemer, forudsat at de udgør en integreret del af projektet, effektivt muliggør integration af og supplerer et anlæg til produktion af vedvarende energi
                     
                  
                        d)
                     
                     
                        forbindelsen af produktionen af vedvarende energi til enten distributionsnettet eller transmissionsnettet og, hvis det er relevant, af lagringen til enten transmissionsnettet eller distributionsnettet, forudsat at de udgør en integreret del af projektet, effektivt muliggør integration af og supplerer et anlæg til produktion af vedvarende energi
                     
                  
                        e)
                     
                     
                        omdannelse af elektricitet fra vedvarende energikilder til vedvarende flydende og gasformige brændstoffer af ikkebiologisk oprindelse, forudsat at de udgør en integreret del af projektet, effektivt muliggør integration af og supplerer et anlæg til produktion af vedvarende energi
                     
                  
                        f)
                     
                     
                        alle andre teknologier, komponenter og investeringer, der er specificeret i de relevante CEF-arbejdsprogrammer og -indkaldelser, og som udgør en integreret del af projektet, effektivt muliggør integration af og supplerer et anlæg til produktion af vedvarende energi.
                     
                  
         
            Artikel 4
            Samarbejdsmekanismer for etablering og anvendelse af grænseoverskridende projekter vedrørende vedvarende energi
            
               1.   For at et projekt kan optages på udkastet til listen over grænseoverskridende projekter inden for vedvarende energi, skal det etableres ved hjælp af en samarbejdsmekanisme.
            
            
               2.   En projektiværksætter, der ansøger om at få et projekt optaget på udkastet til listen over grænseoverskridende projekter vedrørende vedvarende energi, skal fremlægge en skriftlig erklæring fra de deltagende medlemsstater og, hvis det er relevant, tredjelande, hvori de udtrykker ønske om at indgå en samarbejdsaftale med henblik på at etablere det grænseoverskridende projekt vedrørende vedvarende energi. Erklæringen skal ikke have et særligt format, men den skal underskrives af de ministerier i de deltagende medlemsstater, der er ansvarlige for gennemførelsen af samarbejdsaftalen, herunder transitlande, hvor det er relevant, og hvor aftalen kræver brugen af deres infrastruktur
            
            
               3.   Ansøgningen om optagelse på udkastet til listen skal indeholde oplysninger om de udvælgelseskriterier, der er omhandlet i dette kapitel.
            
         
         
            Artikel 5
            Socioøkonomiske nettofordele ved grænseoverskridende projekter inden for vedvarende energi
            
               1.   En projektiværksætter, der ansøger om at få et projekt optaget på udkastet til listen over grænseoverskridende projekter vedrørende vedvarende energi, skal påvise, at de potentielle overordnede omkostningsbesparelser i forbindelse med udbredelsen af vedvarende energi og/eller fordele for systemintegration, forsyningssikkerhed eller innovation, der er forbundet med projektet, mere end opvejer omkostningerne (»socioøkonomiske nettofordele«).
            
            
               2.   De socioøkonomiske nettofordele, der er omhandlet i foregående stykke, skal påvises for den periode, som skal dække mindst 15 år, der begynder med projektets første driftsår, og afspejle dets teknologiske driftslevetid.
            
            
               3.   Skønnet over projektets socioøkonomiske nettofordele, der er omhandlet i stk. 1, skal baseres på en cost-benefit-analyse udarbejdet af projektiværksætteren. Cost-benefit-analysen skal omfatte alle de elementer, der er omhandlet i punkt 3 i del IV i bilaget til forordning (EU) 2021/1153, og skal påvise tilstedeværelsen af socioøkonomiske nettofordele sammenlignet med et lignende projekt eller et projekt vedrørende vedvarende energi, som gennemføres af én af de medlemsstater, der deltager i samarbejdsaftalen.
            
         
         KAPITEL III
         
            UDVÆLGELSESPROCES FOR LISTEN OVER GRÆNSEOVERSKRIDENDE PROJEKTER INDEN FOR VEDVARENDE ENERGI
         
         
            Artikel 6
            Gruppen for grænseoverskridende projekter vedrørende vedvarende energi
            
               1.   Kommissionen nedsætter en gruppe for grænseoverskridende projekter vedrørende vedvarende energi (»gruppen«), som skal bestå af en repræsentant for hver medlemsstat og en for Kommissionen.
            
            
               2.   Repræsentanten for hver medlemsstat kan ledsages af andre relevante parter, f.eks. den nationale tilsynsmyndighed, transmissions- eller distributionssystemoperatørerne eller godkendelsesmyndighederne.
            
            
               3.   Gruppen indbyder, hvor det er relevant, iværksættere af grænseoverskridende projekter inden for vedvarende energi og repræsentanter for tredjelande, der er involveret i grænseoverskridende projekter vedrørende vedvarende energi.
            
            
               4.   Gruppen vil om nødvendigt indbyde organisationer, der repræsenterer relevante interessenter, herunder producenter, leverandører, forbrugere og miljøbeskyttelsesorganisationer. Gruppen kan iværksætte høringer eller konsultationer, hvor det er relevant for udførelsen af dens opgaver.
            
            
               5.   Gruppen udarbejder udkastet til listen over projekter, der kan komme i betragtning som grænseoverskridende projekter inden for vedvarende energi, og overvåger gennemførelsen af projekterne på den endelige liste.
            
            
               6.   Gruppen fastsætter selv sin forretningsorden og har en repræsentant for Kommissionen som formand.
            
         
         
            Artikel 7
            Udkastet til listen over grænseoverskridende projekter vedrørende vedvarende energi
            
               1.   Kommissionen iværksætter mindst én gang om året en indkaldelse af ansøgninger om at få et projekt udvalgt som et grænseoverskridende projekt for vedvarende energi.
            
            
               2.   I henhold til punkt 4, litra c), i del IV i bilaget til forordning (EU) 2021/1153 udarbejder Kommissionen efter en evaluering af projekterne en liste over de projekter, der opfylder udvælgelseskriterierne i del IV i bilaget til forordning (EU) 2021/1153, og forelægger gruppen denne sammen med de relevante oplysninger omhandlet i punkt 4, litra d), i del IV i bilaget til forordning (EU) 2021/1153. Kommissionen forelægger ikke gruppen ansøgningerne i deres helhed eller eventuelle oplysninger, der er angivet som kommercielt følsomme af ansøgeren.
            
            
               3.   På baggrund af de oplysninger, der modtages af Kommissionen, skal gruppen oprette udkastet til listen over projekter, der kan komme i betragtning som grænseoverskridende projekter inden for vedvarende energi.
            
         
         
            Artikel 8
            Den endelige liste over grænseoverskridende projekter vedrørende vedvarende energi
            
               1.   Kommissionen vedtager den endelige liste over grænseoverskridende projekter vedrørende vedvarende energi i overensstemmelse med artikel 25, stk. 1, litra b), i forordning (EU) 2021/1153. Den endelige liste over projekter må ikke angive en prioriteret rækkefølge for projekterne på listen.
            
            
               2.   Den endelige liste skal reflektere udkastet til listen, som gruppen har udarbejdet i overensstemmelse med artikel 7, stk. 3, i denne forordning. Hvis den endelige liste afviger fra udkastet til listen, indhenter Kommissionen en positiv udtalelse fra gruppen, før den endelige liste vedtages.
            
         
         
            Artikel 9
            
               Revision af den endelige liste over grænseoverskridende projekter vedrørende vedvarende
               energi
            
            
               1.   Kommissionen tager listen op til revision mindst hvert andet år.
            
            
               2.   Uden at det berører evalueringen omhandlet i foregående stykke, fjerner Kommissionen et projekt fra den endelige liste, så snart et af følgende forhold konstateres:
               
                           a)
                        
                        
                           evalueringen af projektet var baseret på ukorrekte oplysninger, som var en afgørende faktor i evalueringen eller
                        
                     
                           b)
                        
                        
                           projektet er ikke i overensstemmelse med EU-retten.
                        
                     
            
               3.   Kommissionen kan trække et projekt tilbage fra listen, hvis:
               
                           a)
                        
                        
                           godkendelsen fra en af eller alle de deltagende medlemsstater er trukket tilbage og/eller
                        
                     
                           b)
                        
                        
                           projektiværksætteren oplyser gruppen om, at projektet ikke længere videreføres eller
                        
                     
                           c)
                        
                        
                           projektet ikke er skredet frem, siden det blev opført på listen eller
                        
                     
                           d)
                        
                        
                           projektet er afsluttet.
                        
                     
            
               4.   Før et projekt fjernes fra listen, rådfører Kommissionen sig med gruppen og tager behørigt hensyn til de relevante oplysninger, der modtages fra gruppens medlemmer.
            
         
         
            Artikel 10
            Overvågning af gennemførelsen af projekter på listen over grænseoverskridende projekter inden for vedvarende energi
            
               1.   Iværksætteren af et projekt, der er optaget på den endelige liste, forelægger en gang om året en situationsrapport med relevante ajourføringer af projektspecifikationerne og gennemførelsen for Kommissionen, og Kommissionen forelægger rapporten for gruppen.
            
            
               2.   Hvis projektiværksætterne medtager kommercielt følsomme oplysninger i deres rapportering, anfører de, hvilke oplysninger der hverken må offentliggøres eller forelægges for gruppen på en sådan måde, så projektet, som oplysningerne vedrører, kan identificeres. I dette tilfælde formidler Kommissionen oplysningerne om overvågningen af projekternes status til gruppen i sammenfattet form.
            
            
               3.   Med henblik på gruppens overvågning skal den situationsrapport, der indgives af iværksætteren, omfatte:
               
                           a)
                        
                        
                           en ajourført projektbeskrivelse og projektets status
                        
                     
                           b)
                        
                        
                           en tidsplan for følgende, hvis det er relevant: gennemførlighed, design, tilladelser, opførelse, ibrugtagning
                        
                     
                           c)
                        
                        
                           eventuelle administrative, juridiske, finansielle eller andre oplysninger, der afviger fra de tidligere afgivne oplysninger.
                        
                     
            
               4.   Baseret på de oplysninger om fremskridt, som Kommissionen har forelagt gruppen, skal gruppen overvåge gennemførelsen af projekterne.
            
            
               5.   Gruppen kan fremsætte anbefalinger vedrørende et specifikt projekt med henblik på at afhjælpe eventuelle forsinkelser i gennemførelsen. Dette kan omfatte tiltag, der iværksættes i en eller flere medlemsstater.
            
         
         
            Artikel 11
            Oplysninger og offentlig omtale
            
               1.   Kommissionen offentliggør oplysninger om de projekter, der er optaget på den endelige liste over projekter, på en måde der er let tilgængelig for offentligheden.
            
            
               2.   Kommissionen offentliggør kun ikkekommercielt følsomme oplysninger om projektet såsom projektbeskrivelse, status, tidsplan for gennemførelsen eller placering.
            
            
               3.   Iværksætteren af et projekt, der er optaget på den endelige liste, offentliggør som minimum de oplysninger, der er anført i det foregående stykke, på sit eget websted og opdaterer dem mindst hver 6. måned.
            
         
         
            Artikel 12
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 249 af 14.7.2021, s. 38.
         
            (2)  Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (EUT L 328 af 21.12.2018, s. 82).
         
            (3)  SWD(2021) 429 final.
         
            (4)  Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).
         
            (5)  Europa-Parlamentets og Rådets direktiv (EU) 2019/944 af 5. juni 2019 om fælles regler for det indre marked for elektricitet og om ændring af direktiv 2012/27/EU (EUT L 158 af 14.6.2019, s. 125).